b'\n_START_ARTICLE_\nThe Blazers\n_START_PARAGRAPH_\nThe Blazers oli vuosina 1962\xe2\x80\x931964 toiminut suomalainen rautalankayhtye, joka julkaisi kaksi single\xc3\xa4. Yhtye perustettiin Helsingiss\xc3\xa4 vuonna 1962. The Blazers tuli kolmanneksi Linnanm\xc3\xa4en kitarayhtyekilpailussa vuonna 1963 ja voitti seuraavana vuonna kitarayhtyeiden SM-kilpailun.\n_START_SECTION_\nHistoria\n_START_PARAGRAPH_\nThe Blazers levytti 1963 kaksi rautalankasingle\xc3\xa4 PSO:n Parlophone-merkille. Yhtyeen ensilevytys oli 16.4.1963 taltioitu "Old Scars / Wooden Ring". 22.8.1963 The Blazers levytti singlen "Laakson ruusu / Mets\xc3\xa4kukkia", joka j\xc3\xa4ikin sen viimeiseksi singleksi komppikitaristi Ilkka Nymanin ja rumpali Heikki H\xc3\xa4nnisen jouduttua seuraavana vuonna armeijaan. Radiosoittoa yhtyeen toinen levy ei saanut, koska eritoten kappale "Mets\xc3\xa4kukkia" koettiin loukkaavana. 8.5.1963 yhtye esiintyi Tesvisiossa ohjelmassa Nuorten tanssihetki.  _NEWLINE_Yhtyeen soolokitaristi Heikki Rantapihla soitti vasenk\xc3\xa4tist\xc3\xa4 Burns Black Bison -kitaraa. Yhtyeen kaikki soittimet vahvistettiin Meazzin laululaitteiden l\xc3\xa4pi, jotka olivat tuolloin muotia. Monet muut yhtyeen aikaisemmista soittimista oli valmistettu k\xc3\xa4sin, ja kaulan j\xc3\xa4ykkyyden yhteydess\xc3\xa4 tavattiin ongelmia - tavallinen suomalainen puu ja liima eiv\xc3\xa4t riitt\xc3\xa4neet. The Blazers ratkaisi ongelman t\xc3\xa4ysin eri tavalla kuin muut helsinkil\xc3\xa4iset rautalankayhtyeet. He tekiv\xc3\xa4t omat soittimensa ja p\xc3\xa4\xc3\xa4tyiv\xc3\xa4t lopuksi tukemaan soittimien kaulat betoniraudoilla. Tuloksena oli eritt\xc3\xa4in j\xc3\xa4ykk\xc3\xa4 mutta todella hitaasti liikuteltava soitin. _NEWLINE_Rantapihlan oli tarkoitus liitty\xc3\xa4 huhtikuussa 1964 The Boysiin. Eero Raittinen ja Boysien treenik\xc3\xa4mp\xc3\xa4n talon is\xc3\xa4nn\xc3\xb6itsij\xc3\xa4n poika Boka Backman rikkoivat kuitenkin vahingossa Rantapihlan kitaran niin pahasti, ett\xc3\xa4 sen kaula meni poikki. Uuden kaulan tulo Englannista kesti niin kauan, ett\xc3\xa4 Rantapihla j\xc3\xa4tti liittym\xc3\xa4tt\xc3\xa4 yhtyeeseen. _NEWLINE_The Blazers on esiintynyt alkuper\xc3\xa4iskokoonpanossaan aina silloin t\xc3\xa4ll\xc3\xb6in. Vuonna 1998 yhtye julkaisi Habitronics-levy-yhti\xc3\xb6n kautta yhdess\xc3\xa4 Jussi Raittisen kanssa CD:n "The Blazers Featuring Jussi Raittinen: Living In Europe". Vuonna 2002 yhtye oli mukana kokoelmalevyll\xc3\xa4 "Twangy Guitars, Silky Strings Volume 4" (Twangsville). The Blazersin kappale "Old Scars" kuullaan my\xc3\xb6s elokuvassa "Pid\xc3\xa4 huivista kiinni, Tatjana", jonka Aki Kaurism\xc3\xa4ki ohjasi vuonna 1994._NEWLINE_Basisti Seppo Ihalainen kuoli vuonna 2009, soolokitaristi Heikki Rantapihla 2012 ja rumpali Heikki H\xc3\xa4nninen 2015.'